MARIBOR, 27. 9. 2021

**SMERNICE ZA IZVEDBO IZOBRAŽEVALNE DEJAVNOSTI NA UNIVERZI V MARIBORU V ŠTUDIJSKEM LETU 2021/22**

**Spoštovane dekanice, spoštovani dekani članic Univerze v Mariboru,**

v skladu s trenutno veljavnimi Odloki Vlade RS za preprečevanje širjenja nalezljive bolezni bo **pedagoški proces v študijskem letu 2021/22 potekal v živo ob upoštevanju pogoja PCT**. Glede na spreminjanje epidemiološke slike se bo tudi pedagoški proces prilagajal razmeram v državi ter ukrepom Vlade RS za preprečevanje širjenja nalezljive bolezni.

**Tudi v študijskem letu 2021/22 bodo imela vodstva fakultet pristojnost za organizacijo pedagoškega procesa v primeru zaostrovanja epidemiološke slike ter ukrepov Vlade RS za preprečevanje nalezljive bolezni**. Ob tem je treba upoštevati tudi ranljive skupine, za katere se bo pedagoški proces izvajal prilagojeno (visokošolski učitelji, ki sodijo v ranljive skupine, bodo imeli na podlagi odločitve dekana članice oz. druge odgovorne osebe na članici v okviru splošnega pooblastila Senata Univerze v Mariboru možnost, da pedagoški proces prenesejo na daljavo, pedagoški proces za študente, ki sodijo v ranljive skupine, bo izveden v skladu z individualnim dogovorom z visokošolskim učiteljem). Ostalih izjem ne bo.

Več v nadaljevanju.

1. **IZVEDBA PEDAGOŠKEGA PROCESA V ŽIVO OB UPOŠTEVANJU POGOJA PCT**

**Izobraževalna dejavnost na fakultetah (in v ostalih prostorih VS zavodov) se izvaja v živo ob upoštevanju pogoja PCT.**

Izpolnjevanje pogoja PCT (prebolevnost, cepljenje ali testiranje) tako za zaposlene, kot tudi za študente je predpisano z Odlokom o načinu izpolnjevanja pogoja prebolevnosti, cepljenja in testiranja za zajezitev širjenja okužb z virusom SARS-CoV-2 (Uradni list RS št. 147/21, 149/21).

V skladu z Odlokom morajo pogoj PCT izpolnjevati vsi, ki vstopajo v prostore visokošolskih zavodov, torej tudi študentje Univerze v Mariboru. Pogoj PCT je izpolnjen, če osebe razpolagajo z enim od spodaj navedenih dokazil, in sicer:

* z dokazilom o negativnem rezultatu testa PCR, ki ni starejši od 72 ur od odvzema brisa, ali testa HAG, ki ni starejši od 48 ur od odvzema brisa;
* z digitalnim COVID potrdilom EU v digitalni ali papirnati obliki, opremljenim s kodo QR
* z digitalnim COVID potrdilom tretje države v digitalni ali papirnati obliki, opremljenim s kodo QR, ki vsebuje vsaj enake podatke kot EU DCP in ga je pristojni zdravstveni organ tretje države izdal v angleškem jeziku;
* z dokazilom o cepljenju zoper COVID-19, s katerim izkazujejo, da so prejele: drugi odmerek cepiva Comirnaty proizvajalca Biontech/Pfizer, cepiva Spikevax (COVID-19 Vaccine) proizvajalca Moderna, cepiva Sputnik V proizvajalca Russia’s Gamaleya National Centre of Epidemiology and Microbiology, cepiva CoronaVac proizvajalca Sinovac Biotech, cepiva COVID-19 Vaccine proizvajalca Sinopharm, cepiva Vaxzevria (COVID-19 Vaccine) proizvajalca AstraZeneca ali cepiva Covishield proizvajalca Serum Institute of India/AstraZeneca oziroma kombinacijo dveh cepiv iz te alineje. Dokazilo se pridobi takoj po prejetem drugem odmerku; odmerek cepiva COVID-19 Vaccine Janssen proizvajalca Johnson in Johnson/Janssen-Cilag. Dokazilo se pridobi z dnem cepljenja;
* z dokazilom o pozitivnem rezultatu testa PCR, ki je starejši od deset dni, razen če zdravnik presodi drugače, vendar ni starejši od 180 dni;
* z dokazilom o prebolevnosti iz prejšnje točke in dokazilom o cepljenju iz 4. točke tega člena, s katerim dokazujejo, da so bile v obdobju, ki ni daljše od 180 dni od pozitivnega rezultata testa PCR oziroma od začetka simptomov, cepljene z enim odmerkom cepiva iz prve alineje 4. točke tega člena. Zaščita se vzpostavi z dnem cepljenja.

**Za vse, ki ne izpolnjujejo enega izmed zgoraj navedenih pogojev, se šteje, da za potrebe izvedbe pedagoškega procesa izpolnjujejo pogoj PCT, če se presejalno testirajo s testom HAG za samotestiranje v prostorih visokošolskega zavoda**.

Izjeme, ko se študijski proces ne izvaja v živo:

* Za VS učitelje: odreditev karantene, okuženost z virusom (če VS učitelj ni bolniško odsoten oz. je sposoben opravljati pedagoški dejavnost) – kratkotrajna izvedba pedagoškega procesa na daljavo (študentje zaradi pripravljenih urnikov ostajajo na fakulteti, zato VS učitelj izvaja kontaktne ure na daljavo, študentje pa jih spremljajo v prostorih VS zavoda),
* Za VS učitelje: če sodijo v ranljive skupine – dolgotrajna izvedba pedagoškega procesa na daljavo (študentje zaradi pripravljenih urnikov ostajajo na fakulteti, zato VS učitelj izvaja kontaktne ure na daljavo, študentje pa jih spremljajo v prostorih VS zavoda),
* Za študente: če sodijo v ranljive skupine – individualno delo v dogovoru z VS učiteljem
* Za VSE: če vodstvo fakultete presodi, da glede na okoliščine (odloki Vlade RS, varovalni ukrepi MZ in NIJZ, materialni pogoji, infrastruktura, ogroženost zdravja VS učiteljev in študentov) pedagoški proces poteka na daljavo

**Pedagoški proces bo tako potekal v živo prostorih visokošolskih zavodov skladu z izpolnjevanjem pogoja PCT, razen za vse tiste udeležence terciarnega izobraževanja, ki sodijo v ranljive skupine**. Zanje bo izvedba pedagoškega procesa izvedena v dogovoru z visokošolskim učiteljem. Pri tem opozarjamo, da neizpolnjevanje pogoja PCT ne sodi med izjeme za takšen način dela.

1. **SAMOTESTIRANJE**

**V primeru, ko oseba, ki sodeluje v pedagoškem procesu, ne izpolnjuje pogoja PCT, lahko tega izkazuje tudi z nadzorovanim[[1]](#footnote-1) rednim tedenskim samotestiranjem v prostorih visokošolskega zavoda**. Oseba, ki se testira, izpolni evidenčni list, v katerega vpiše osnovne osebne podatke, datum samotestiranje, rezultat opravljenega testa in podpis, s katerim jamči verodostojnost podatkov. Evidenčni list je tudi ustrezno dokazilo za izpolnjevanje pogoja PCT.

Redno tedensko samotestiranje je veljavno za vse aktivnosti, ki so vezane na pedagoški proces oz. izobraževalno delo širše in velja tako npr. v knjižnici, študentskem domu, UŠC Leona Štuklja, idr.

**SAMO ZA ŠTUDENTE**: študentu na podlagi Odloka pripada 5 testov HAG za samotestiranje na mesec, ki jih sam ali njegovi starši ali zakoniti zastopniki pridobijo v lekarni po predložitvi kartice zdravstvenega zavarovanja ali po predložitvi potrdila o šolanju in osebnega dokumenta, če je študent tujec in nima kartice zdravstvenega zavarovanja. Za namen dokazovanja samotestiranja mora študent voditi evidenčni list, ki vsebuje datum samotestiranja, rezultat testa in podpis študenta, s katerim jamči za verodostojnost podatkov na evidenčnem listu. Študentje teste za samotestiranje prinesejo s seboj v prostor visokošolskega zavoda, v katerem opravijo samotestiranje.

**POMEMBNO**: v primeru, ko študenta napotimo na izvedbo dela pedagoškega procesa v učno bazo, izpolnjevanje pogoja PCT pomeni izpolnjevanje skladno s pogoji, ki so določeni za posamezno dejavnost. Samotestiranje velja v vseh učnih bazah na področju izobraževanja ter v primeru učnih baz, v katerih študentje opravljajo klinične vaje oz. prakso (slednje morajo pripraviti seznam samotestiranih študentov in ga posredovati v učno bazo).

Študentje, ki bivajo v študentskih domovih, se lahko samotestirajo tudi v prostorih študentskih domov, pri čemer je veljavnost samotestiranje tudi v prostorih fakultet in ostalih visokošolskih zavodov, v katerih poteka izobraževalna dejavnost (npr. knjižnica, UŠC Leona Štuklja idr.).

**DODATNO**: Dokazovanje Pogoja PCT s samotestiranjem za študente trenutno ni mogoče na nekaterih področjih javnega življenja, npr. javni prevoz, prehrana za študente v restavracijah itd. Problematiko rešujeta ŠOS in MZ – iščejo skupne rešitve.

1. **POGOJ PCT SE ZA ŠTUDENTE PREVERJA NA VHODU V STAVBO VS ZAVODA**

V skladu z Odlokom je potrebno izpolnjevanje pogoja PCT preverjati. Dokazila glede izpolnjevanja pogoja PCT so zapisana v točki 1 smernic in v veljavnih odlokih. Za študente, ki pogoja PCT ne izpolnjujejo in se samotestirajo, velja, da kot dokazilo velja pravilno izpolnjen evidenčni list, ki ga mora imeti testirana oseba vedno s seboj.

Preverjanje pogoja PCT od 1. 10. 2021 izvajajo zaposleni na Univerzi v Mariboru, lahko pa ga izvajajo tudi študentje. Na vhodu se študente napoti na samotestiranje – zaposleni oz. študent pomaga usmeriti v prostor, v katerem poteka samotestiranje. Študentje, ki prvič izvajajo samotestiranje v prostoru VS zavoda, morajo prinesti s seboj teste za presejalno HAG samotestiranje.

1. **PREDVIDENI UKREPI ZA PREPREČEVANJE ŠIRJENJA NALEZLJIVE BOLEZNI (veljavnost na dan 27. 9. 2021)**

Pedagoški proces poteka ob upoštevanju smernic in priporočil MZ in NIJZ:

* zagotovljeno mora biti pravilno umivanje in razkuževanje rok,
* upoštevata se higiena kašlja in kihanja,
* zagotovljena mora biti vsa potrebna varovalna oprema, prilagojena glede na vrsto dejavnosti, ki je odvisna od smernic za preprečevanje širjenja nalezljive bolezni,
* v zaprtih prostorih se uporablja maska ves čas trajanja pedagoškega procesa. Učitelj lahko masko odloži, če predava za posebno pregrado iz pleksi stekla,
* visokošolski učitelj, odgovoren za izvedbo pedagoškega procesa, mora biti seznanjen s priporočili za preprečevanje širjenja nalezljive bolezni,
* obvezno je čiščenje in razkuževanje površin ter predmetov, ko skupina zapusti prostor,
* redno zračenje prostorov, v katerih poteka pedagoški proces,
* izogibanje uporabe prostorov, ki nimajo možnosti zračenja,
* drugi ukrepi, odvisni od dejavnosti.

Več v razpredelnici v nadaljevanju.

|  |  |
| --- | --- |
| UKREPI | OPOMBE |
| Seznanitev z ukrepi (infografike, obvestila, predavanja itd.) | Vhod v prostore fakultet, prostori fakultet, v katerih poteka pedagoški proces, oglasne deske v prostorih fakultet, uvodna predavanja, uvajalni dnevi/teden za bruce. Na oglasnih deskah in na vratih predavalnic mora biti objavljen protokol pedagoškega dela (PCT). |
| Samo zdrave osebe | V prostore fakultet vstopajo samo zdrave osebe. V prostore visokošolskega zavoda in v stike z ostalimi študenti in zaposlenimi **ne smejo prihajati osebe**:* ki imajo znake/simptome za okužbo s SARS-CoV-2,
* ki jim je bila odrejena karantena, in sicer za čas trajanja karantene,
* ki jim je bila odrejena izolacija zaradi SARS-CoV-2 pozitivnega testa, in sicer za čas trajanja izolacije.

Visokošolski zavod si pridržuje pravico, da v primeru suma na okužbo študenta oz. zaposlenega na visokošolskem zavodu napoti domov. |
| Umivanje in razkuževanje rok | V skladu s priporočili NIJZ in z varnostnim protokolom UM. |
| Higiena kihanja in kašlja | V skladu s priporočili NIJZ in z varnostnim protokolom UM. |
| Ne dotikamo se obraza (oči, nosu in ust) z nečistimi/neumitimi/nerazkuženimi rokami | V skladu s priporočili NIJZ in z varnostnim protokolom UM. |
| Medsebojna razdalja  | V prostorih visokošolskega zavoda, kjer velja pravilo PCT, **ni potrebno zagotavljati fizične razdalje**.  |
| Uporaba zaščitnih mask (zaposleni, študenti) | Uporaba zaščitnih mask v zaprtih prostorih je obvezna. Visokošolski učitelji in sodelavci uporabljajo zaščitne maske le v primeru, če ne predavajo za pregrado iz pleksi stekla. Pomembna je pravilna uporaba nošenja zaščitne maske: <https://www.nijz.si/sites/www.nijz.si/files/uploaded/priporocila_maske.pdf>, <https://www.nijz.si/sl/splosna-uporaba-zascitnih-mask>. Visokošolski zavod si pridržuje pravico, da v primeru neupoštevanja ukrepov za preprečevanje širjenja nalezljive bolezni študenta napoti domov.  |
| Čiščenje in razkuževanje površin | V skladu s priporočili NIJZ. |
| Zračenje prostorov | V skladu s priporočili NIJZ. |
| Urnik uporabe prostorov | Vezano na načrtovane urnike posamezne fakultete, upoštevajoč priporočila NIJZ – zračenje, čiščenje in razkuževanje. |
| Določene poti gibanja | Če je mogoče, naj se pot gibanja načrtuje na način, da se v prostore vstopa skozi vhod, izstopa skozi izhod.  |
| Skupni prostori | Odsvetuje se zadrževanje v skupnih prostorih fakultet, predvsem so to avle, hodniki, večji skupni prostori.Visokošolski zavod si pridržuje pravico, da v primeru neupoštevanja ukrepov za preprečevanje širjenja nalezljive bolezni študenta napoti domov.  |
| Spodbujanje pedagoškega procesa na prostem, prireditve ipd. | Če in dokler razmere to dopuščajo.  |
| Vodenje evidence prisotnosti, tudi za zunanje obiskovalce | V skladu z zagotovilom pristojnega ministrstva evidence zaenkrat niso potrebne, tudi ne evidenca sporočanja okuženih in oseb v karanteni v slovenski nacionalni sistem eVŠ. |

1. **BRUCI**

Posebno pozornost moramo ob vključitvi v terciarno izobraževanje na visokošolskih zavodih posvetiti brucem. Prvi stik z univerzo je zelo pomemben, prav gotovo pa je pomembno tudi to, da morajo imeti študentje neposreden stik z akademsko skupnostjo in študentskim življenjem. Vodstvom fakultet predlagamo, da organizirajo sprejem brucev oz. uvod v študijski proces na posamezni fakulteti. Predlagamo tudi, da sprejem za bruce pripravite na prostem (ob upoštevanju vremenskih razmer) po vzoru podelitev spričeval za osnovne in srednje šole (enako so naredile tudi nekatere fakultete za podelitev diplomskih listin), če bo to mogoče. V drugem primeru je mogoč sprejem v prostorih fakultet (ali drugih prostorih, s katerimi razpolaga UM po predhodni rezervaciji – za vse fakultete, kjer ni mogoče zagotoviti predavalnic za večje število ljudi), in sicer ob doslednem upoštevanju veljavnih smernic NIJZ.

V največji možni meri izkoristite tudi uvajalni teden za bruce, ki za študijsko leto 2021/22 poteka od petka, 24. 9. 2021, do četrtka, 30. 9. 2021. Več: <https://moja.um.si/novice/Strani/uvajalni-teden-21-22.aspx>.

Pomembno je, da visokošolski učitelji brucem v okviru uvodnih predavanj pojasnijo način dela v študijskem letu 2021/22, navodila in priporočila, povezana z varnim prihajanjem v in iz prostorov fakultet, če to pedagoški proces zahteva. Uvodno predavanje naj bo namenjeno tudi dogovorom o komunikaciji v primeru nujne uvedbe pedagoškega procesa na daljavo, izmenjavi informacij o dostopnosti IKT, predstavitvi spletnih orodij in aplikacij, s pomočjo katerih bo potekal pedagoški proces. Visokošolski učitelji bodo imeli v sklopu uvodnega predavanja tudi priložnost seznaniti študente z vsebino učne enote ter ostalimi sestavinami učnih načrtov posameznih študijskih programov, pa tudi z možnostmi, ki jih visokošolski zavodi ponujajo za lažje delo in integracijo v pedagoški proces (pomoč za delo s spletnimi orodji, usmerjanje na študente tutorje ipd.).

1. **TUJI ŠTUDENTJE IN ŠTUDENTJE NA IZMENJAVI**

V študijskem letu 2021/22 bo potrebno zagotoviti ustrezno izvedbo pedagoškega procesa tudi za tujce, vpisane v študijske programe vaše fakultete. Tujci in študentje na izmenjavi se priključujejo generaciji študentov posameznega letnika študija. Tudi zanje velja osnovno vodilo, tj. izvedba pedagoškega procesa v živo ob upoštevanju pravila PCT. Tudi zanje velja, da če ne izpolnjujejo pogoja PCT, lahko pogoj izpolnijo s tedenskim samotestiranjem. Protokol je enak kot za slovenske študente.

Študentje, ki na UM študirajo v okviru programov za izmenjavo, morajo izpolniti obveznosti iz študijskega sporazuma (t. i. Learning Agreement). Če pri tem zaradi izrednih razmer ne bodo uspešni, bodo manko opravljenih obveznosti reševali z odgovornimi osebami na matičnih univerzah v svojih državah.

Pri načrtovanju pedagoškega procesa za tujce upoštevajte, da interventni ukrepi, s katerimi smo na področju visokega šolstva v študijskem letu 2019/20 reševali problematiko opravljanja študijskih obveznosti (oz. neizvedenih študijskih obveznosti iz naslova epidemije, ki jih tuji študentje niso mogli opraviti), od 30. 9. 2020 ne veljajo več, kar pomeni, da v tem trenutku nimamo mehanizma, kako študentom omogočiti prehodnost v višje letnike oz. zaključek študija, če zaradi ukrepov za varovanje zdravja ne bodo imeli možnosti izpolniti vseh s študijskimi programi predvidenih obveznosti.

Na podlagi prošenj tujih študentov, ki so bili v pedagoški proces vključeni v študijskem letu 2020/21, ugotavljamo, da pri tujih državljanih, ki večinoma prihajajo iz držav Zahodnega Balkana in tretjega sveta, obstajajo utemeljene spremembe socialnih okoliščin, ki so posledica korovanirusne bolezni in ukrepov posameznih vlad v teh državah. Takim študentom je treba nameniti posebno pozornost in prisluhniti njihovim težavam, s katerimi se srečujejo zaradi teh posledic (primer: študent je ob vpisu v študijsko leto 2020/21 poravnal strošek šolnine, redno napredoval v višji letnik študijskega leta 2021/22, a zaradi izgube službe staršev ne more plačati šolnine v tem študijskem letu). Predlagamo, da takšne prošnje študentov obravnavate individualno, ponovno pa bi vas radi napotili na Navodila o prispevkih in vrednotenju stroškov na UM: [https://www.um.si/studij/financiranje/Documents/NPB3%20Navodila%20o%20prispevkih%20in%20vrednotenju%20stro%c5%a1kov%20na%20UM.pdf](https://www.um.si/studij/financiranje/Documents/NPB3%20Navodila%20o%20prispevkih%20in%20vrednotenju%20stro%C5%A1kov%20na%20UM.pdf), v katerih je v 28. členu opredeljena oprostitev plačila šolnine, dela šolnine ali drugih stroškov, povezanih s študijem, ki jih zaračunavate študentom.

1. **ŠTUDENTI S POSEBNIMI POTREBAMI**

Študenti s posebnimi potrebami (študenti invalidi, študenti s posebnim statusom), ki pri pedagoškem procesu potrebujejo posebne prilagoditve, se tako kot v ustaljenih razmerah o morebitnih prilagoditvah individualno dogovorijo neposredno z izvajalcem posamezne učne enote. Vsem študentom s posebnimi potrebami za študij v študijskem letu 2020/21 predlagamo pridobitev posebnega statusa študenta na UM, s katerim bo prilagajanje pedagoškega procesa olajšano.

Študenti s posebnimi potrebami, ki ocenijo, da zaradi različnih omejitev ne bodo mogli biti fizično prisotni v prostorih fakultet, ker sodijo v ranljivo skupino, naj to skupaj z navedbo razlogov sporočijo izvajalcu učne enote, pri katerem poteka pedagoški proces (in opravljanje obveznosti), vodji študijskega programa ali pristojnemu prodekanu za izobraževanje na fakulteti, ki pridobljene podatke sporočijo v referat za študentske in študijske zadeve članice. Predlagamo, da se za študente s posebnimi potrebami pedagoški proces organizira na enak način kot za ostale študente, za katere ni mogoče zagotoviti fizične prisotnosti v prostorih fakultet. Prilagoditev pedagoškega procesa za študente, ki sodijo v ranljive skupine, ni odvisna od pridobitve statusa študenta s posebnimi potrebami, zato bo takim študentom treba posvetiti posebno pozornost.

1. **STORITVE ZA ŠTUDENTE**

Ne glede na epidemiološko sliko se vse storitve za študente izvajajo v živo, in sicer tako dolgo, dokler bo veljala izvedba pedagoškega procesa v živo.

Ne glede na odločitev vodstva posamezne fakultete o izvedbi pedagoškega procesa v študijskem letu 2021/22 morajo biti storitve za študente dosegljive, kot sledi:

* odprti referati za študentske in študijske zadeve fakultet (lahko se določi tudi poseben urnik za sprejem študentov, tudi protokol za študente pri obisku referata – npr. vhod, izhod),
* študentom mora biti zagotovljena dostopnost predstavnikov študentov (predstavnikov letnikov),
* zagotovljena dostopnost prodekanov študentov,
* zagotovljena dostopnost študentov tutorjev,
* zagotovljena dostopnost prodekanov, pristojnih za izvedbo pedagoškega procesa na fakulteti – dosegljivost teh določi in javno objavi posamezna fakulteta,
* zagotovljena dostopnost IKT-koordinatorjev na fakulteti,
* dostopnost vseh navedenih odgovornih oseb ter pristojnih služb se objavi na spletnih straneh posameznih fakultet,
* dostopnost knjižničnih storitev.

Potrebno bo zagotoviti ustrezno redno komunikacijo tako s študentskimi predstavniki v organih fakultete kot tudi s študenti, ki bodo v študijskem letu 2021/22 študirali na študijskih programih, ki jih izvajate na fakulteti. Študente je potrebno obveščati ves čas, še posebej pa ob začetku študijskega leta ter ob vsakokratnih spremembah navodil. Skupno strnjeno pisno sporočilo oz. njegov splošni del glede izvedbe pedagoškega procesa v študijskem letu 2021/22 bomo pripravili na rektoratu UM. Obveščanje študentov o podrobnostih načrta za izvedbo pedagoškega procesa v študijskem letu 2021/22 opravijo matične fakultete.

V primeru izvedbe pedagoškega procesa na daljavo bo potrebno študente natančno seznaniti s prilagojenim načinom dela, vsem pa bo ob prvem srečanju v okviru posamezne učne enote poleg ostalih informacij (Pravilnik o preverjanju in ocenjevanju znanja na UM, 4. člen) potrebno podrobno pojasniti tudi prilagojeni način dela pri učni enoti v študijskem letu 2021/22.

1. **ZAGOVORI ZAKLJUČNIH DEL**

Vodstvo fakultete presodi o tem, na kakšen način se bodo izvajali zagovori zaključnih del za študente, ki zaključujejo študij:

* izvedba klasičnega zagovora zaključnega dela s fizično prisotnostjo študenta ter komisije za zagovor in oceno zaključnega dela študenta, in sicer ob upoštevanju smernic NIJZ (tej je mogoče zagotoviti vključitev na daljavo z uporabo orodja MS-Teams),
* izvedba zagovora zaključnih del na daljavo, za katerega se smiselno uporabijo Navodila za zagovore zaključnih del na daljavo, ki jih je Senat UM potrdil s prvim interventnim paketom in so se bila v uporabi v času zaprtja visokošolskih zavodov.

Odločitev o tem, na kakšen način bodo potekali zagovori zaključnih del je v pristojnosti vodstev članic Univerze v Mariboru.

1. **PODELITEV LISTIN**

10.1 ŠTUDIJSKI PROGRAMI PRVE IN DRUGE STOPNJE

Ker je podelitev diplomskih listin poseben in svečan dogodek, vodstvom fakultet predlagamo, da podelitve diplomskih listin organizirajo:

* s fizično prisotnostjo diplomantov. Pogostitev po podelitvi diplomskih listin odsvetujemo. Podelitve zaključnih del se organizirajo v skladu s potrjenim študijskim koledarjem UM za študijsko leto 2021/22,
* na prostem, če bo to mogoče, in sicer ob upoštevanju ukrepov za varovanje zdravja NIJZ,
* na daljavo.

Predlagamo, da se v času, ko velja usmeritev, da se pedagoški proces izvaja v živo v prostorih visokošolskih zavodov, tudi podelitve listin izvajajo v živo. Za podelitev na daljavo oz. za možnost pošiljanja diplomskih listin po pošti se vodstva fakultete lahko odločijo v primeru poslabšanja epidemiološke slike ter zaostrovanja varovalnih ukrepov Vlade RS, MZ in NIJZ. V teh primerih se smiselno uporabljajo navodila za izvedbo podelitev listin v študijskem letu 2020/21.

10.2 ŠTUDIJSKI PROGRAMI TRETJE STOPNJE

Promocije doktorjev znanosti na UM bodo potekale v živo. O tem, ali bo na prireditvi mogoča prisotnost svojcev oz. ali bo po promociji doktorjev znanosti potekala pogostitev, se bo vodstvo Univerze v Mariboru odločalo v skladu z epidemiološko sliko ter ukrepi za varovanje zdravja Vlade RS, MZ in NIJZ.

1. Nadzorovano tedensko testiranje pomeni napotitev študenta v prostor za samotestiranje. Študent opravi test v skladu z navodili za samotestiranje (ki so dodana posameznemu »paketu« testov za samotestiranje), izpolni evidenčni list, s katerim izkazuje pogoj za vstop v prostor visokošolskega zavoda. [↑](#footnote-ref-1)